16મી લોકસભાની ચૂંટણીના જાહેર થયેલા પરિણામોએ દેશના નિષ્ણાંતો અને વિવેચકોના અનુમાનોને રીતસરના રમણ ભમણ કરી નાખ્યા હતાં. ભાજપના વડાપ્રધાન પદના ઉમેદવાર નરેન્દ્ર મોદીએ વડોદરા અને વારાણસી એમ બંને બેઠકો પરથી વિજય હાંસલ કર્યો હતો. વિજય બાદ મોદીએ ઘરે જઈને માતા હિરાબાના આશિર્વાદ લીધા હતા. મોદીની લહેર એટલી તો તીવ્ર વર્તાઈ હતી કે ભાજપે ગુજરાત માં 26માંથી 26, રાજસ્થાનમાં 25માંથી 25, રાજધાની દિલ્હીમાં 7માંથી તમામ એવી 7 અને છતિસગઢમાંથી 11માંથી 10 બેઠકો મેળવીને કોંગ્રેસના રીતસરના સુપડા સાફ કરી નાંખ્યા હતા. તો દિલ્હીની ગાદી સુધી પહોંચવાનો રસ્તો જ્યાંથી પસાર થાય છે તેવા દેશના સૌથી મોટા અને 80 સીટો ધરાવતા ઉત્તર પ્રદેશમાં પણ ભાજપે એકલાહાથે સપાટો બોલાવતા 70થી વધુ બેઠકો પર પોતાનો કબજો જમાવીને સત્તારૂઢ સમાજવાદી પાર્ટી, બહુજન સમાજ પાર્ટી અને કોંગ્રેસની આબરૂના લીરે લીરા ઉડાડી દીધા હતા. તેવી જ રીતે બિહાર અને મહારાષ્ટ્રમાં પણ ભાજપે મોખરાનું સ્થાન મેળવ્યું હતું. આમ દેશભરમાં લોકસભાની ચૂંટણીના પ્રદર્શનને જોતા ભાજપને દિલ્હીમાં સરકાર રચવા માટે કોઈ પણ પક્ષના ટેકાની જરૂર નહીં પડે. કોંગ્રેસના કપિલ સિબ્બલ, સચિન પાઈલટ, નંદન નિલેકાણી, અભિનેતા સંજય દત્તની બહેન પ્રિયા દત્ત, મુરલી દેવરા, મણિશંક અય્યર, શંકર સિંહ વાઘેલા સહિતના નેતાઓનો કારમો પરાજય થયો હતો.